Par spesseâ a meti jù la scjatule di fotografiis vecjis, ancjemò di chês in blanc e neri par capîsi, la covertorie e sbrisse in bande e une di lôr e svole ben planc par tiere. La cjapi sù e o ài devant dai voi, in prin plan, Odillo cun bocje di ridi, daûr di lui un presepi une vore bocon scuasi come lui: di sigûr e je opare sô, cjalant la voglade braurose al obietîf.
Nadâl, intai agns Sessante, al jere prin e sore dut presepi: noaltris fruts no si spietavin regâi, ma l’aiar che o respiravin al jere di fieste, di puars ma dut câs simpri fieste, soredut intai cûrs. A dutrine il plevan nus fevelave di domeniis dal Avent, di Crist Salvadôr nassût par nô: a jerin, chestis, peraulis ditis in mût enfatic, une vie di mieç tra flabe e misteri. Par me frute però, intal scûr de gnot, cjase cidine, voi discocolâts a rivivi lis senis de zornade a pene passade, il svicinâsi dal Nadâl al jere sintût come la nassite di cualchidun, sì imens ma intal midiesim timp sempliç, un di noaltris. La mê realtât e fevelave di stale a pôcs metros di cjase, intal bearç il polam destinât dome ai dîs di fieste al puest de solite mignestre di fasûi, po dopo e jerin lis cjavrutis e il so lat che mê mari e faseve deventâ sauridis formadielis. A Nadâl, di fûr vie, o vevin il paneton, i mandarins e pomis secjis, nuie di plui, ma di no crodi cetante gjonde par chei mangjâs che o gjoldevin dome une volte ad an!
Il presepi al jere un puartâ intes nestris cjasis il miracul de nassince dal Signôr e al deventave scuasi une opare mestre di inzegnarie cun materiâi di pôc, ma une vore fantasiôs: lis piçulis statuis di Odillo frut a son passadis a Gabriele… e je ben vere che cualchi piorute a si à inçuetade, ma la gjonde di chel palc cumò e je deventade spetacul pai voi di Jan, nestri nevodut, che cence padin al zire e messede i personaçs di continui jenfri il muscli! Vuê a si fevele di letarute a “Babbo Natale” une vere e proprie liste di zuiatui ben bombardâts par television, ma il just sintiment dal Nadâl par noaltris ben indevant cui agns, al reste che gjonde intal cûr che o sintin se ator di no o vin cui che nus vûl ben, un pinsîr di afiet par chei che a no son plui chi, ma e continuin a volênus ben (e nô lu sintìn). Par me la gjonde e je cuant che Jan, par indurmidîsi, a mi domande: “None Barbara, contimi une storie…”
“Quale vustu sintî’?” “Contimi che di Gesù Bambino”
“Alore no, intune gnot frede e plene di stelis al lè nassût un frut, il so papà e la sô mama lu cjalavin cun tant amôr e un bo e un mus lu scjaldavin cul flât: al jere un frut, ma ancje un re….”
Lis palpieris di Jan a van jù plancut intan che une manute a si ten strent al cûr TA e chê altre lu ciareçjie lizere : TA l’ors compagn dai siei insiums…
di Barbara Battel
fur_Latn fur_Latn fur_Latn ita_Latn fur_Latn fur_Latn scn_Latn